**Aici şi acolo**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aici e prea târziu, dar dincolo,

în camera cealaltă, unde stai răsturnată

pe gândul gestant de-a mă chema

sau de-a mă trimite să te găsesc,

dincolo e încă devreme.

Într-atât de devreme încât,

cu gura uscată de la atâta căscat

aşteptând să te hotărăşti,

rotind robinetul precum îmi rotesc ochii

noaptea în jurul capului tău

gravitând minune de sferă,

pe țeava goală de apă îți aud primele scâncete.

Îmi lipesc gura uscată

şi încep să trag totul în mine,

până când primele picături

de lichid amniotic încep să curgă.

Aşa te-am născut. Acum poți să mă trimiți

să te caut unde nu e prea târziu.